<classify> KAMPUNI za simu Tanzania zimesema zinaunga mkono agizo la Waziri Mkuu, Kassim Majaliwa la kuhakikisha nchi wanachama wa Jumuiya ya Maendeleo Kusini mwa Afrika SADC, zinakuwa na kasi kubwa ya intaneti ili kuchochea maendeleo.Aidha kampuni hizo zimezishauri nchi wanachama wa SADC zisizo na mfuko maalum wa mawasiliano kama wa Tanzania; kuutumia Mfuko wa Mawasiliano kwa Wote UCSAF wa Tanzania au kuanzisha wa kwao ili kusukuma mbele utekelezaji wa malengo ya jumuiya hiyo ya kuwa na intaneti yenye kasi ifikapo 2025.Alhamisi iliyopita akifungua mkutano wa mawaziri wa sekta ya Teknolojia ya Habari na Mawasiliano Tehama, Uchukuzi, Habari na Hali ya Hewa, Majaliwa aliziagiza nchi za SADC kuhakikisha mpango huo wa intaneti ya kasi wa mwaka 2018-2025 unatekelezwa kwa kuweka mifumo itakayochochea maendeleo.Kampuni ya Tigo Tanzania imesema inaendelea kupanua wigo wa huduma zake katika maeneo yote ya nchi hasa vijijini ili kuwafikia wananchi wengi zaidi.Mkurugenzi wa Mkuu wa Tigo Tanzania, Simon Karikari, akiwasilisha mada katika mkutano huo wa mawaziri wa SADC mwishoni mwa wiki, alisema Tigo imefikia asilimia 90 ya Watanzania kwa kutoa huduma za mawasiliano, fedha na intaneti. Nimewaeleza mawaziri wa SADC kuwa tumefanikiwa kufikia asilimia kubwa ya Watanzania wenye mawasiliano kwani zaidi ya asilimia 90 Tigo imewafikia wananchi ikiwa ni kampuni ya pili hapa nchini, alisema. Alisema mikakati yao ni kuhakikisha nafasi ya pili ambayo wanashika kwa kutoa huduma za simu nchini, inabakia na baadae kuja kuwa viongozi kwa utoaji wa huduma hizo. Karikari alisema mikakati yao itafanikiwa kwa haraka, kutokana na mchango mkubwa wanaoupata kutoka kwa UCSAF na alishauri nchi nyingine za SADC kufanyia kazi agizo la Waziri Mkuu wa Tanzania, kwa kuanzisha mfuko kama huo au kuutumia huo wa UCSAF. Alisema mfuko huo unatoa ruzuku kwa kampuni za simu ili kusambaza minara ya mawasiliano ili kuhakikisha wananchi wa kila eneo wanafikiwa na huduma za simu.Mkurugenzi huyo alisema iwapo mfumo wa UCSAF utapata nafasi katika nchi nyingine, ni dhahiri mitandao ya simu katika nchi hizo itasambaa kama Tigo ilivyo sambaa Tanzania. Mtaalam wa Uhusiano wa Huduma za Wateja, Tigo Business, Joachim Chuwa alisema kampuni hiyo inaendelea kubuni teknolojia mbalimbali, kuboresha huduma za mawasiliano kwa Tanzania na nchi zote za SADC.Kwa upande wake, Meneja wa Huduma kwa Wateja wa Kampuni ya simu ya TTCL, Laibu Leonard, alisema kampuni hiyo inaunga mkono agizo la Waziri Mkuu, Majaliwa na wana mkakati wa kupanua huduma zao vijijini. Leonard alisema TTCL ina dhamira ya dhati kuwafikia wananchi kote nchini ili kufikia lengo la kuwa na intaneti ya kasi kwa nchi za SADC kabla ya mwaka 2025. Hivi sasa tupo sehemu nyingi mjini na tumeanza kuenea vijijini kwa kasi. Ukiangalia shughuli nyingi za kilimo zinafanyika vijijini, lengo ni kuwafikia wananchi wengi wa huko na kuwaunganisha katika mawasiliano ili kuchochea maendeleo yao na jamii kwa ujumla.  <topic>: kitaifa 